মুম্বই এফসি-র বিরুদ্ধে পয়েন্ট নষ্ট করার সঙ্গে সঙ্গেই মোহনবাগান শিবিরে ঢুকে পড়ল বেঙ্গালুরু-আতঙ্ক!
আগামী শনিবার সনি নর্ডিদের পরবর্তী প্রতিপক্ষ বেঙ্গালুরু এফসি। বৃহস্পতিবার তাঁদের বেঙ্গালুরু পৌঁছনোর কথা। কিন্তু সনি-কর্নেল গ্লেনরা পৌঁছনোর চব্বিশ ঘণ্টা আগে শিবাজিয়ান্স এফসি-কে ৪-১ গোলে উড়িয়ে দিয়ে আই লিগের শীর্ষস্থান পুনরুদ্ধার করলেন সুনীল ছেত্রীরা। যা সবুজ-মেরুন শিবিরে আতঙ্ক ছড়িয়ে দেওয়ার পক্ষে যথেষ্ট।
ঘরের মাঠ কুপারেজ স্টেডিয়ামে চলতি আই লিগে মুম্বই এফসি সমস্ত দলের কাছেই আতঙ্ক হয়ে উঠেছে। ইস্টবেঙ্গকে দ্বিতীয় ম্যাচেই আটকে দিয়েছিল তারা। মুম্বই থেকে হেরে ফিরেতে বাধ্য করেছিল সুনীলদেরও। এবার মোহনবাগানকেও আটকে দিল খালিদ জামিলের দল।
ম্যাচের আগে মুম্বইয়ের প্রচণ্ড গরম নিয়েই আতঙ্কিত ছিলেন সবুজ-মেরুন কোচ সঞ্জয় সেন। কিন্তু ম্যাচ শুরু হওয়ার পর দেখা গেল, গরমের সঙ্গে যুক্ত হয়েছে মুম্বই এফসি-র আক্রমণাত্মক ফুটবলের আতঙ্কও। যদিও ম্যাচের প্রথম কুড়ি মিনিট আক্রমণের ঝড় তুলেছিলেন সনি-কাতসুমি ইউসারা। কিন্তু মুম্বই এফসি-র ফুটবলাররা পাল্টা আক্রমণ শুরু করতেই আশ্চর্যজনোকভাবে ম্যাচ থেকে হারিয়ে গেলেন গ্লেন-জেজে লালপেখলুয়া-রা। আই লিগ শুরু হওয়ার আগে ডিফেন্ডার প্রতীক চৌধুরীকে ছেড়ে দিয়েছিলেন মোহনবাগান কোচ। বুধবার সেই বাতিল ডিফেন্ডারই মুম্বই এফসি-র জার্সি পরে মাঠে নেমে কার্যত বোতলবন্দি করে রাখলেন বিশ্বকাপার গ্লেনকে! আর এক তারকা সনি ম্যাচের ৭০ মিনিটে কাতসুমির পাস ছ’গজ পেনাল্টি বক্সের ভিতরে পেয়েও গোল করতে পারেননি । সনির শট পোস্টে ধাক্কা খাওয়ার সঙ্গে সঙ্গে মুম্বই এফসি-র বিরুদ্ধে মোহনবাগানের ভাগ্যও সম্ভবত নির্ধারণ হয়ে গিয়েছিল।
মোহনবাগান: দেবজিৎ মজুমদার, রাজু গায়কোয়াড়, কিংশুক দেবনাথ, লুসিয়ানো সাব্রোসা, ধনচন্দ্র সিংহ, কাতসুমি ইউসা, বিক্রমজিৎ সিংহ (সৌভিক চক্রবর্তী), প্রণয় হালদার, সনি নর্ডি, জেজে লালপেখলুয়া ও কর্নেল গ্লেন।
মুম্বই এফসি: পবন কুমার, শ্রীকান্ত রামু (আশুতোষ মেটা), আনোয়ার আলি, প্রতীক চৌধুরী (আসিফ কোটিয়াল), আরাতা ইজুমি, এন পি প্রদীপ, রুইকি কোযাওয়া, সুশীল সিংহ ও এরিক ব্রাউন।